นายกรัฐมนตรี ขอเป็นตัวแทนประชาชนทั้งประเทศลอยทุกข์ลอยโศกโรคภัยไปกับพระแม่คงคา พร้อมขอให้เลือกใช้วัสดุที่ทำจากธรรมชาติ
นายกรัฐมนตรี ขอเป็นตัวแทนประชาชนทั้งประเทศลอยทุกข์ลอยโศกโรคภัยไปกับพระแม่คงคา พร้อมขอให้เลือกใช้วัสดุที่ทำจากธรรมชาติด้วย ขณะที่งานลอยกระทงกรมประชาสัมพันธ์ เป็นไปอย่างคึกคักเน้นรักษาสิ่งแวดล้อม

เมื่อเวลา 17.00 น. พลเอก ประยุทธ์ จันทร์โอชา นายกรัฐมนตรีและหัวหน้า คสช. พร้อมนางนราพร จันทร์โอชา ภริยา และรัฐมนตรี ร่วมลอยกระทงสืบสานวัฒนธรรมไทย เนื่องในเทศกาลลอยกระทง ประจำปี 2561 “ลอยกระทงปลอดภัย สืบสานวัฒนธรรมไทย ใส่ใจสายน้ำและสิ่งแวดล้อม” ด้วยการลอยแบบ 1 คู่รัก 1 กระทง หรือ 1 ครอบครัว 1 กระทง หรือ 1 แก๊งค์หรือกลุ่ม 1 กระทง 
โดยนายกรัฐมนตรี ได้ใช้กระทงที่ทำจากใยป่าน ใยสับปะรด ขนมปัง และวัสดุธรรมชาติ เพื่อช่วยให้การลอยกระทงสร้างมลพิษน้อยที่สุด บริเวณคลองผดุงกรุงเกษม ข้างทำเนียบรัฐบาล เพื่อขอขมาพระแม่คงคาและทำกิจกรรมร่วมกัน ในฐานะเป็นครอบครัวใหญ่ขอเป็นตัวแทนให้กับประชาชนทั้งประเทศขอลอยทุกข์ลอยโศกโรคภัยออกไป 
ขณะเดียวกัน ขอพรจากพระแม่คงคาให้ประเทศปลอดภัยและขอให้นักข่าวน่ารัก ที่สำคัญขอให้เจ้าหน้าที่รักษาความปลอดภัยทำหน้าที่อย่างเต็มที่ในคืนวันลอยกระทงนี้และประชาชนต้องดูแลตนเองและครอบครัว โดยเฉพาะเด็กเล็กอย่าเข้าใกล้น้ำอาจเกิดอุบัติเหตุได้ ทั้งนี้ นายกรัฐมนตรี ยังได้ไลฟ์สดผ่านเฟซบุ๊ก ส่วนตัวชื่อ “ประยุทธ์ จันทร์โอชา Prayut Chan-o-cha” ระหว่างพบปะพูดคุยกับประชาชนที่เดินทางมาลอยกระทงด้วย

ขณะที่งานลอยกระทง “สืบสานวัฒนธรรมไทย ร่วมใจลอยกระทง” ประจาปี 2561 บริเวณกรมประชาสัมพันธ์ ซอยอารีย์สัมพันธ์ ถนนพระราม 6 เป็นไปอย่างคึกคัก มีประชาชนจำนวนมากมาเดินเที่ยวชมงานและเลือกซื้อสินค้าหลากหลาย โดยเฉพาะกิจกรรมการประกวดร้องเพลงลูกทุ่ง เพื่อสืบสานศิลปะ ประเพณีและวัฒนธรรม ความเป็นไทยของบทเพลงลูกทุ่งให้คงอยู่คู่กับสังคมไทย ด้วยการเปิดโอกาสให้เยาวชนและประชาชนทั่วไปแสดงความสามารถการร้องเพลงลูกทุ่ง ซึ่งวันนี้จะตัดสินผู้ชนะเลิศประจำปีนี้

สำหรับประชาชนที่สนใจสามารถเที่ยวชมงานลอยกระทงได้ถึงเวลา 24.00 น. โดยปีนี้ยังเน้นประชาชนให้มาใช้กระทงที่ทำจากใบตองหรือวัสดุที่ย่อยสลายได้เองตามธรรมชาติและเป็นมิตรกับสิ่งแวดล้อม เพื่อลดปัญหาขยะในแม่น้ำลำคลอง ที่สำคัญขอความร่วมมือจากประชาชนงดการจุดและปล่อยพลุ ดอกไม้ไฟ ตะไล โคมลอย โคมไฟ และโคมควันช่วงวันลอยกระทงนี้ด้วย เพื่อป้องกันอันตรายและอุบัติเหตุต่างๆ ที่อาจเกิดขึ้นได้